## Pravilnik o mjeriteljskim i tehničkim zahtjevima za mjerila debljine

### NN 94/2005 (1.8.2005.), Pravilnik o mjeriteljskim i tehničkim zahtjevima za mjerila debljine

# DRŽAVNI ZAVOD ZA MJERITELJSTVO

**1881**

Na temelju članka 16. stavka 3. Zakona o
mjeriteljstvu (»Narod­ne novine« broj 163/03), ravnatelj Državnog zavoda za
mjeriteljstvo donosi

## PRAVILNIK

### O MJERITELJSKIM I TEHNIČKIM ZAHTJEVIMA ZA MJERILA DEBLJINE

I. OPĆE ODREDBE

Članak 1.

Ovim se pravilnikom propisuju mjeriteljski i
tehnički zahtjevi koje moraju zadovoljavati kovinska i drvena mjerila debljine
(u daljnjem tekstu: mjerila) koja se upotrebljavaju za mjerenje debljine
odnosno promjera stabala i oble građe.

Članak 2.

U smislu ovog pravilnika, smatra se da je:

1. mjerilo debljine – mehaničko mjerilo duljine
koje radi na načelu primjene mjerne letve s jednim nepomičnim i jednim pomičnim
mjernim krakom, koje se upotrebljava za mjerenje debljine odnosno promjera
stabala i oble građe

2. mjerno područje – duljina koja je na mjerilu
naznačena, odnosno koja mu se pripisuje

3. ljestvica mjerila – ljestvica koju čine sve
oznake i prateće obrojčivanje

4. pogreška ljestvice mjerila (Rp) – odstupanje stvarne vrijed­nosti
duljine između dviju neuzastopnih oznaka ljestvice
mjerila od točne vrijednosti duljine

5. pogreška mjerila (R) – odstupanje vrijednosti
duljine izmjerene mjerilom od točne vrijednosti duljine

6. podjeljak – dio
ljestvice između bilo kojih dviju uzastopnih oznaka na ljestvici mjerila

7. vrijednost podjeljka
– razmak između dviju uzastopnih oznaka na ljestvici mjerila, mjeren duž istoga
pravca kao i cijela ljestvica mjerila.

II. MJERITELJSKI
ZAHTJEVI

Članak 3.

Mjerna
jedinica je metar i njegovi zakoniti nižekratnici.

Članak 4.

Najveća dopuštena pogreška ljestvice mjerila (Rp), ovisno o gradivu mjerila i mjerenoj duljini (L),
utvrđena je u tablici 1.

Tablica 1: *Najveća dopuštena pogreška ljestvice mjerila (Rp)
ovisno o gradivu mjerila i mjerenoj duljini (L)*

|  |  |  |
| --- | --- | --- |
| Mjerena duljina (L), u mm | Najveća dopuštena pogreška ljestvice mjerila (Rp), u mm | |
|  | Kovina | Drvo |
| 0 ≤ L ≤ 1000 | 0,5 | 1 |
| 0 ≤ L ≤ 2000 | 1 | 2 |

Najveća
dopuštena pogreška mjerila (R) jednaka je dvostrukoj vrijednosti dopuštene pogreške
utvrđene u tablici 1 ovoga članka.

Članak 5.

Najveća dopuštena pogreška podjeljka
i najveća dopuštena razlika u duljini dvaju uzastopnih podjeljaka
utvrđena je u tablici 2.

Tablica 2: *Najveća
dopuštena pogreška podjeljka i najveća dopuštena
razlika u duljini dvaju uzastopnih podjeljaka*

|  |  |
| --- | --- |
| Vrijednost podjeljka (p) | Najveća dopuštena pogreška i najveća dopuštena razlika, u mm |
| p = 1 mm | 0,2 |
| 1 mm < p ≤ 1 cm | 0,4 |

Članak 6.

Najveća dopuštena veličina zazora (s) izmedu mjernih krakova dovedenih u međusobni dodir, na bilo
kojem mjestu dodira, ovisno o gradivu mjerila i mjernom području mjerila (Lmax), utvrđena je u tablici 3.

Tablica 3: *Najveća
dopuštena veličina zazora (s) ovisno o gradivu mjerila i mjernom području
mjerila (Lmax)*

|  |  |  |
| --- | --- | --- |
| Mjerno područje (Lmax), u mm | Najveća dopuštena veličina zazora (s), u mm | |
|  | Kovina | Drvo |
| 0 < L ≤ 1000 | 0,2 | 0,3 |
| 1000 < L | 0,4 | 0,6 |

Članak 7.

Najveće je dopušteno odstupanje indeksa za
očitavanje od crte ljestvice koja označava nulu kada su mjerni krakovi
sastavljeni:

1. 0,1 mm, za kovinska mjerila

2. 0,2 mm, za drvena mjerila.

Članak 8.

Mjerno
područje mjerila mora imati vrijednost od 0 m do najviše 2 m, u odsječcima po
0,1 m.

Članak 9.

Vrijednost
podjeljka mjerila mora biti: 1 mm, 5 mm ili 10 mm.

Članak 10.

Najveća
dopuštena pogreška utvrduje se u ovim referencijskim uvjetima:

1.
temperatura zraka radnog okoliša mora biti: (20 ± 2) °C

2.
relativna vlažnost zraka radnog okoliša mora biti: (55 ± 5) %.

III. TEHNIČKI ZAHTJEVI

Članak 11.

Mjerilo mora imati ove dijelove:

1. mjernu letvu

2. nepomičan mjerni krak

3. kliznik s pomičnim
mjernim krakom.

Članak 12.

Mjerna letva mora biti jednodijelna, ravna i
pravocrtna.

Mjerna letva može imati obloge nerazdvojivo
spojene s tom letvom. Na mjernoj letvi mora biti označena ljestvica mjerila.

Nepomičan mjerni krak mora biti spojen s mjernom
letvom.

Kliznik s pomičnim mjernim
krakom mora slobodno kliziti po mjernoj letvi.

Mjerna letva mora biti dovoljno duga da kliznik ostane na njoj i u položaju koji odgovara gornjoj
granici mjernog područja.

Mjerna letva drvenih mjerila mora imati:

1. ispunjen poprečni presjek u obliku
pravokutnika i

2. kovinske obloge na površinama po kojima klizi
kliznik.

Mjerna letva kovinskih mjerila mora imati
poprečni presjek:

1. u obliku pravokutnika, kvadrata ili trokuta

2. ispunjen, šupalj, T- profila ili sličnoga
simetričnog oblika.

Članak 13.

Nepomičan mjerni krak mora biti:

1. razdvojivo ili nerazdvojivo spojen s mjernom
letvom ili

2. napravljen u jedanom
komadu s mjernom letvom.

Ako je nepomičan mjerni krak razdvojivo spojen s
mjernom letvom, konstrukcija mora onemogućiti njihovo međusobno pomicanje pri
uporabi mjerila.

Članak 14.

Mjerni krakovi drvenih mjerila moraju u
cijelosti ili najmanje na dijelu mjernih površina imati kovinske obloge.

Duljina mjernih krakova (1) mora biti veća od
1/2 mjernog područja.

Mjerne površine mjernih krakova moraju biti:

1. ravne

2. okomite na mjernu letvu i

3. međusobno usporedne u bilo kojem položaju
pomičnoga mjernog kraka.

Članak 15.

Kliznik s pomičnim mjernim
krakom mora:

1. kliziti po mjernoj letvi lagano i bez zazora,
i

2. imati odgovarajući opružni mehanizam.

Mjerilo može imati uređaj za blokiranje kliznika na mjernoj letvi. Uređaj za blokiranje kliznika ne smije oštećivati mjerilo niti ometati njegov
rad.

Duljina kliznika (b)
mora biti veća ili jednaka od:

1. 1/6 mjernog područja, za drvena mjerila

2. 1/10 mjernog područja, za kovinska mjerila.

Članak 16.

Kovinsko mjerilo može biti napravljeno od
čelika, aluminijske slitine i dr.

Drveno mjerilo mora biti napravljeno od tvrdog
drveta: javor, jasen, bukva i dr.).

Pojedini dijelovi mjerila, osim mjerne letve i
mjernih krakova, smiju biti napravljeni od odgovarajućega plastičnoga gradiva.

Gradivo i konstrukcija mjerila moraju omogućiti
potrebnu čvrstoću mjerila i zadržavanje mjeriteljskih značajki tijekom uporabe
mjerila.

Kovinsko mjerilo mora se zaštititi od vanjskih
utjecaja niklanjem, eloksiranjem,
bojanjem i dr.

Drveno mjerilo mora se zaštititi od vanjskih
utjecaja lakiranjem, bojanjem i dr.

Članak 17.

Ljestvica mjerila mora biti označena na jednoj
strani mjerne letve, a može biti označena na obje strane te letve.

Oznake ljestvice mjerila su crte.

Crte na ljestvici mjerila moraju biti ravne,
jednake širine i okomite na uzdužnu os mjerne letve.

Najveća dopuštena širina crta ovisno o
vrijednosti podjeljka utvrđena je u tablici 4.

Tablica 4: *Najveća
dopuštena širina crta ovisno o vrijednosti podjeljka*

|  |  |
| --- | --- |
| Vrijednost podjeljka (p) | Najveća dopuštena širina crta |
| 1 mm | 0,2 mm |
| 0,5 cm | 0,5 mm |
| 1 cm | 1 mm |

Indeks
za očitavanje može biti:

1.
unutarnja ivica pomičnoga mjernog kraka, koji u razini ljestvice mjerila može
biti zasječen,

2. posebno napravljena oznaka.

Članak 18.

Obilježavanje ljestvice mjerila brojevima može
biti iskazano u sljedećim mjernim jedinicama: metar, centimetar ili milimetar.

Brojevi na ljestvici mjerila mogu imati oznaku
odgovarajuće mjerne jedinice.

Posljednja crta ljestvice mjerila mora biti
obilježena brojem i oznakom mjerne jedinice.

Crta ljestvice koja označava nulu mora biti
obilježena brojem ako se ne podudara s mjernom površinom nepomičnoga mjernog
kraka.

Članak 19.

Ako su crte koje označavaju decimetre označene
brojevima u centimetarskim iznosima, crte koje označavaju centimetre unutar
svakog decimetarskog odsječka mogu biti označene brojevima od 1 do 9.

Članak 20.

Ako su crte koje označavaju decimetre označene
brojevima u milimetarskim iznosima, crte koje označavaju centimetre unutar
svakog decimetarskog odsječka mogu biti označene brojevima od 10 do 90.

Članak 21.

Pri obilježavanju ljestvice mjerila brojevima u
decimetarskim, centimetarskim milimetarskim iznosima, crte koje označavaju
metre mogu biti označene brojevima i oznakom »m«.

IV. NATPISI I OZNAKE

Članak 22.

Natpisi
i oznake na mjerilu moraju biti ispisani na hrvatskome jeziku.

Članak 23.

Natpisi i oznake na mjerilu moraju biti jasno
vidljivi, čitljivi i, kod normalnih uvjeta uporabe, neizbrisivi.

Na mjernoj letvi moraju biti, na svakoj strani
na kojoj je označena ljestvica mjerila, sljedeći natpisi i oznake:

1. naziv ili znak proizvođača

2. mjerno područje (iza zadnje crte ljestvice) u
mjernim jedinicama duljine: m, dm, cm mm

3. službena oznaka tipa mjerila.

Na oba mjerna kraka mora biti oznaka istoga
tvorničkog broja.

Na oba mjerna kraka i na mjernoj letvi mora biti
oznaka istoga tvorničkog broja, ako je nepomičan mjerni krak razdvojivo spojen
s mjernom letvom.

Ako mjerilo ima pomoćne ljestvice, svaka od njih
mora biti obilježena posebnim natpisom.

Članak 24.

Na mjerilu mogu biti sljedeće oznake i natpisi: referencijska temperatura (samo za kovinsko mjerilo),
svojstva upotrijebljenog gradiva, država proizvođača te kataloški, serijski i
drugi brojevi.

V. PRIJELAZNE 1 ZAVRŠNE
ODREDBE

Članak 25.

Danom stupanja na snagu ovoga pravilnika
prestaje važiti Pravilnik o metrološkim uvjetima za
mjerila debljine (»Narodne novine« br. 53/91).

Članak 26.

Ovaj
pravilnik stupa na snagu osmoga dana od dana objave u »Narodnim novinama«.

Klasa:
011-02/05-07/31

Urbroj: 558-03/2-05-1

Zagreb,
6. srpnja 2005.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing.,** v. r.

Pravilnik, NN 94/2005-1881